En regurdanza da Flurin Spescha
Ina gronda raspada ha prendì cumià dal renconuschì scriptur e bun ami e collega

(mc) En in act da regurdientscha ha ina gronda raspada da parents, amis e collegas prendì cumià mardi passà dal scrivent Flurin Spescha en la baselgia da s. Giusep a Turitg. L’ovra litterara dal scrivent trapassà che ha stuì concluder sia cursa terrestra al zenit da la vita ha irradià lunsch sur ils cunfins rumantschs e grischuns ora. En omagis persunals han il plevon sur Giovanni Bargetzi, il frar Marc Spescha, ils scripturs Beni Vigne e Mevina Puorger, il directur da la Pro Helvetia Bernard Cathomas ed il president da la citad da Turitg Josef Estermann penellà differentas fassettas da la persunalitad interessanta e fatg resortir sia prestaziun litterara. Ricarda Jörg e la gruppa Akapickels han embellì l’act da regurdientscha cun insaquantas chanzuns che cuntegnevan messadis commovents. 

«Sa lamentar ston ils vivs, ils morts han il parvis»
Cun insaquantas sentenzias creadas dal defunct Flurin Spescha e da ses bab Hendri ha sur Giovanni Bargetzi tschertgà da levgiar il cordoli da Regula Esposito, maridada pir dapi in mais cun Flurin, dals parents, dals amis e collegas radunads en grond dumber mardi passà a Turitg. Sco convischin da Domat sa Giovanni Bargetzi raquintar da las sentupadas cun discussiuns animadas davart Dieu ed il mund sin ils culms da Domat, attestond al trapassà «duns profetics». Flurin haja scrit poesias che sajan daventadas oraziuns en vista a sia mort andetga.

La preschientscha inspiratura
Marc Spescha, il frar dal defunct, lascha reviver regurdientschas d’uffanza. Suenter trais mats spetgava la famiglia ina Flurina, arrivà saja dentant in Flurin. El era in pop talmain prus e da pauca tschantscha ch’ins haja schizunt ditg temì ch’el saja mit. Promovì da ses dus frars pli vegls e sustegnì da ses bab Hendri saja Flurin sa deditgà en ils giuvens onns cun success al sport da passlung, nua ch’el aveva sviluppà «in segund flad» ed acquistà prestaziuns remartgablas. La vita da Flurin saja dentant era stada sumbrivada baud da las fridas dal destin. Sin in viadi cun il tren en Spagna sa disgrazia ses meglier ami mortalmain e Flurin vegn transportà cun grevas blessuras en il ospital. Anc en giuvens onns perda el ses bab e mentur patern Hendri. Suandada saja ina perioda da depressiun che saja legraivlamain puspè sa barattada cun muments d’allegria, ils quals Flurin haja giudì intensivamain e cun brama. Ina insuffizienza dal cor haja interrut nunspetgadamain il fil da la vita en ina fasa activa e ventiraivla al zenit da la vita. E Marc Spescha ha concludì «Tia amicizia e Tia preschientscha inspiratura, Tia moda da dispitar e d’amar, Tia poesia e Tia ironia vegnan a mancar a nus infinitamain.» 

«Chalar da vulair spendrar il rumantsch, anzi viver el»
Beni Vigne purtretescha Flurin Spescha sco ami, scriptur, president da l’Uniun da scripturas e scripturs rumantschs, redactur da las Novas litteraras ed iniziant dals Dis da litteratura a Domat. Mevina Puorger, la nova presidenta da la USSR ha illustrà la filosofia dal trapassà cun intgins da ses texts. Flurin haja gì ideas visiunaras e saja sa distinguì cun in spert cumbattiv. Tranter auter haja el gì ditg: «Chalai da vulair spendrar il rumantsch, nus stuain viver el!» Flurin saja engaschà cun anim e vigur, cun fieu e flomma ed en la posa dal grond um en favur dal rumantsch e da sia litteratura. Il roman «Das Gewicht der Hügel» e l’emprim roman en rumantsch grischun «Fieu e flomma» cuntegnian ses testament litterar. Savens sajan ses messadis dentant betg vegnids chapids. Na senza consternaziun haja Flurin constatà dacurt: «La Rumantschia ei morta per mei.» Flurin Spescha haja dà bler a la Rumantschia, nossa nobla e pretensiusa incumbensa saja ussa da realisar sias visiuns, concluda Beni Vigne. 

Persunalitad da variantas fassettas
Il directur da la Pro Helvetia, Bernard Cathomas, caracterisescha Flurin Spescha sco persunalitad da variantas fassettas. El aveva ina gronda affinitad per la litteratura, per la grafica, per il film, el saja dentant restà scriptur. Sia forza saja stada quella da dar impuls innovativs, instradar projects, persvader ed entusiasmar ses conturn. Na tut quai che Flurin haja prendì per mauns saja grategià. El saja era fruntà sin cunfins, magari ì sur quels ora, haja provocà ed irrità, di Bernard Cathomas. Flurin haja dentant era apprezià la cumpagnia, haja fatg sgnoccas e raquintà istorgias, haja inscenà bain e gugent sia litteratura e sasez. Ses caracter reflectava gronda creativitad, sensibilitad ed originalitad ed adina puspè reussiva ad el da far surstar ses auditori. El eri dentant era in estet che pretendeva bler da sasez e dals auters e che fascheva stim era dals pli pitschens detagls. Flurin haja gì il destin dal salip en la renumada chanzun dal salip e la furmicla: al zenit da sia ventira ha el stuì murir. E Bernard Cathomas concluda cun ils pleds da Flurin: «Oz cu jeu hai tertgau ch’ei seigi miu di. Oz cu jeu hai viviu sco aunc mai. Oz sun jeu morts.»

«Nus vein giu bugen Tei»
Sco collavuratur en il departament presidial da la citad da Turitg aveva Flurin Spescha puspè reprendì da curt sia lavur suenter in congedi ed ina dimora da plirs mais en ils Stadis Unids. Il president da citad Joseph Estermann ha caracterisà ses collavuratur, cussegliader ed ami Flurin cun ils predicats «avert, amicabel, sensibel e da vast orizont». Las discussiuns cun Flurin aravan profund ed eran enritgintas. Per la citad da Turitg haja Flurin preparà durant in lung temp da radund 10 onns in entruidament per tals che prendan domicil en la citad da la Limmat. L’ovra interessanta e varianta portia il bul persunal dal scrivent Flurin e fetschia buns servetschs a la publicitad. Per il mument na possia el betg s’imaginar co che la vita giaja vinavant senza Flurin, ha ditg il president da citad Josef Estermann da Turitg en ses pled.